b'\n_START_ARTICLE_\nLa viola d\'or\n_START_SECTION_\nL\'argument\n_START_PARAGRAPH_\nL\'obra \xc3\xa9s situada a mitjans del s. XVIII a un petit poble on l\'alcalde posseeix un poder autoritari i abusiu, i est\xc3\xa0 entestat a casar la seva filla amb un comandant. Seguint el fil argumental de la majoria d\'\xc3\xb2peres cl\xc3\xa0ssiques, un jove trobador s\'enamora de la filla, i en una escena fa ballar tot el poble amb la seva viola d\'or. L\'alcalde l\'empresona i el condemna, per\xc3\xb2 tornar\xc3\xa0 a tocar l\'instrument fins a ser alliberat i ben rebut pel poble, on la noia l\'espera tamb\xc3\xa9 ballant.\n_START_SECTION_\nPrimera interpretaci\xc3\xb3\n_START_PARAGRAPH_\nL\'obra es va interpretar per primer cop al Teatre de la Naturalesa, on hi van assistir prop de 3.000 persones, amb els convidats Enric Prat de la Riba, president de la Mancomunitat de Catalunya i Rafael Andrade Navarrete, governador civil de Barcelona. El director musical va ser el mateix Morera, i l\'escenificaci\xc3\xb3 la va dur a terme Adri\xc3\xa0 Gual. Mesos despr\xc3\xa9s de l\'estrena, l\'autor va versionar l\'obra per simf\xc3\xb2nica i es va representar de nou a Barcelona.\n_START_SECTION_\nRecuperaci\xc3\xb3\n_START_PARAGRAPH_\nL\'obra de Mestres i Morera va ser redescoberta el 2008 quan es va dipositar l\'arxiu del compositor a la Biblioteca de Catalunya. Es van trobar tres versions amb el t\xc3\xadtol "Rondalla bosquetana", amb lletra d\'Apel\xc2\xb7les Mestres, una per a cobla, una reducci\xc3\xb3 per a piano i veu, i una per a orquestra simf\xc3\xb2nica. La data de les tres peces corresponen a l\'estrena luxosa de l\'obra al Teatre de la Naturalesa de la Garriga.  _NEWLINE_Amn motiu del 150\xc3\xa8 aniversari del naixement d\'Enric Morera, l\'Associaci\xc3\xb3 per a la Divulgaci\xc3\xb3, l\xe2\x80\x99Ensenyament i la Promoci\xc3\xb3 de la M\xc3\xbasica Catalana (ADEP.CAT) s\'ha comprom\xc3\xa8s a dur-la de nou a escena i juntament amb Discmedi l\'han enregistrat. Aquesta nova posada en escena ha comptat amb la interpretaci\xc3\xb3 de la Cobla Marinada, el Cor ARSinNova, els actors Oriol Gen\xc3\xads i Aina S\xc3\xa1nchez, els cantants Anna Al\xc3\xa0s i Josep-Ramon Oliv\xc3\xa9, el violinista Joel Bardolet i l\'esbart Factoria Mascar\xc3\xb3 i ha estat dirigit per Diego Mart\xc3\xadn Etxebarria,i produ\xc3\xaft per Jordi Prat i Coll. A m\xc3\xa9s a m\xc3\xa9s, el disc ha estat reconegut per Enderrock com el disc de m\xc3\xbasica cl\xc3\xa0ssica de l\'any.  _NEWLINE_El 28 de juliol de 2015 es va representar aquesta sarsuela al Teatre de Sarri\xc3\xa0, l\'1 d\'agost al Teatre la Garriga, el 15 d\'octubre al Teatre Kursaal de Manresa com a colenda de la Fira Mediterr\xc3\xa0nia, i el 12 de desembre a Calella.'